Rozsudok Všeobecného súdu (piata komora) z 26. novembra 2015 – Comunidad Autónoma de Cataluña a CTTI/Komisia

(vec T‑465/13)

„Štátna pomoc — Digitálne televízne vysielanie — Pomoc na rozvoj digitálneho terestriálneho televízneho vysielania vo vzdialených a menej urbanizovaných oblastiach v Španielsku — Rozhodnutie, ktorým sa pomoc vyhlasuje za čiastočne zlučiteľnú a čiastočne nezlučiteľnú s vnútorným trhom — Výhoda — Služby všeobecného hospodárskeho záujmu — Článok 107 ods. 3 písm. c) ZFEÚ — Nová pomoc“

1. Žaloba o neplatnosť — Fyzické alebo právnické osoby — Akty, ktoré sa ich priamo a osobne týkajú — Rozhodnutie Komisie adresované členskému štátu a konštatujúce nezlučiteľnosť pomoci s vnútorným trhom — Žaloba regionálneho orgánu, ktorý poskytol túto pomoc — Prípustnosť (článok 263 štvrtý odsek ZFEÚ) (pozri bod 34)

2. Žaloba o neplatnosť — Podmienky prípustnosti — Podanie jednej a tej istej žaloby dvomi žalobcami — Prípustnosť žaloby jedného žalobcu — Nevyhnutnosť preskúmať prípustnosť žaloby s ohľadom na druhého žalobcu — Neexistencia (článok 263 ZFEÚ) (pozri bod 34)

3. Pomoc poskytovaná štátmi — Pojem — Opatrenia na kompenzáciu nákladov na poskytovanie služby vo verejnom záujme podnikom — Prvá podmienka uvedená v rozsudku Altmark — Jasne definované povinnosti verejnej služby — Neexistencia podniku, ktorý je príjemcom pomoci, skutočne povereného plnením záväzkov služby vo verejnom záujme — Zahrnutie do pojmu (článok 14 ZFEÚ a článok 107 ods. 1 ZFEÚ; protokol č. 26 pripojený k Zmluve o EÚ a Zmluve o FEÚ) (pozri body 42, 50 52, 54, 57, 61, 63, 64)

4. Pomoc poskytovaná štátmi — Rozhodnutie Komisie — Posúdenie zákonnosti rozhodnutia na základe informácií dostupných v čase jeho prijatia (článok 107 ods. 1 ZFEÚ) (pozri bod 62)

5. Hospodárska súťaž — Podniky poverené správou služieb všeobecného hospodárskeho záujmu — Odvetvie vysielania — Určenie služieb všeobecného hospodárskeho záujmu — Rozlišovanie medzi poskytovaním vysielacej služby a prevádzkou vysielacích sietí — Prípustnosť (článok 107 ods. 1 ZFEÚ; protokol č. 29 pripojený k Zmluve o EÚ a Zmluve o FEÚ) (pozri body 67, 68, 70, 71)

6. Pomoc poskytovaná štátmi — Rozhodnutie Komisie — Súdne preskúmanie — Voľná úvaha pri posúdení skutkových okolností a dôkazov (pozri bod 72)

7. Hospodárska súťaž — Podniky poverené správou služieb všeobecného hospodárskeho záujmu — Odvetvie vysielania — Vymedzenie služby prevádzky sietí ako služby všeobecného hospodárskeho záujmu — Podmienka — Dodržiavanie zásady technologickej neutrality (článok 107 ods. 1 ZFEÚ a článok 108 ZFEÚ) (pozri body 78-80)

8. Akty inštitúcií — Odôvodnenie — Povinnosť — Rozsah — Náprava nedostatku odôvodnenia počas sporového konania — Neprípustnosť (článok 296 ZFEÚ) (pozri bod 86)

9. Pomoc poskytovaná štátmi — Zákaz — Výnimky — Voľná úvaha Komisie — Súdne preskúmanie — Hranice (článok 107 ods. 3 ZFEÚ) (pozri body 97, 98, 103)

10. Pomoc poskytovaná štátmi — Preskúmanie Komisiou — Oznámenie o digitalizácii — Právna povaha — Indikatívne pravidlá postupu zahŕňajúce obmedzenie voľnej úvahy Komisie [článok 107 ods. 3 ZFEÚ a článok 108 ZFEÚ; oznámenie Komisie KOM(2003) 541 v konečnom znení] (pozri bod 101)

11. Pomoc poskytovaná štátmi — Zákaz — Výnimky — Zohľadnenie situácie, ktorá existovala v momente prijatia opatrenia (článok 107 ods. 3 ZFEÚ) (pozri body 106, 108, 109)

12. Pomoc poskytovaná štátmi — Správne konanie — Zlučiteľnosť pomoci s vnútorným trhom — Dôkazné bremeno zaťažujúce poskytovateľa a potenciálneho príjemcu pomoci (článok 4 ods. 3 ZEÚ; článok 107 ods. 3 ZFEÚ) (pozri bod 110)

13. Pomoc poskytovaná štátmi — Zákaz — Výnimky — Pomoc, ktorú možno považovať za zlučiteľnú s vnútorným trhom — Posúdenie s ohľadom na článok 107 ods. 3 písm. c) ZFEÚ — Zohľadnenie predchádzajúcej praxe — Vylúčenie [článok 107 ods. 3 písm. c) ZFEÚ] (pozri bod 111)

14. Pomoc poskytovaná štátmi — Preskúmanie Komisiou — Postupné zásahy štátu, ktoré sú navzájom neoddeliteľne spojené — Posúdenie prijatých opatrení ako celku — Prípustnosť (článok 107 ods. 3 ZFEÚ a článok 108 ZFEÚ) (pozri body 115, 116)

15. Pomoc poskytovaná štátmi — Existujúca pomoc a nová pomoc — Opatrenie, ktoré zavádza zmenu existujúcej schémy pomoci — Zmena ovplyvňujúca podstatu schémy — Kvalifikovanie schémy novej pomoci [článok 108 ods. 1 ZFEÚ; nariadenie Rady č. 659/1999, článok 1 písm. c); nariadenie Komisie č. 794/2004, článok 4 ods. 1] (pozri body 128-132)

Predmet

Návrh na zrušenie rozhodnutia Komisie 2014/489/EÚ z 19. júna 2013 o štátnej pomoci SA.28599 [(C 23/10) (ex NN 36/2010, ex CP 163/2009)] poskytnutej Španielskym kráľovstvom na rozvoj digitálneho terestriálneho televízneho vysielania vo vzdialených a menej urbanizovaných oblastiach (okrem autonómneho spoločenstva Kastília‑La Mancha) (Ú. v. EÚ L 217, s. 52)

Výrok

1. Žaloba sa zamieta.